2 Samuele 5 | Beibele Inthaneteng | Phetolelo ya Lefase le Lefsa
5 Ge nako e tšwela pele meloko ka moka ya Isiraele ya tla go Dafida+ kua Heburone+ gomme ya re: “Bona! Re madi* a gago.+
2 Go tloga maabane le maloba,+ nakong ya ge Saulo e be e sa le kgoši, ke wena o bego o eteletše Isiraele pele o e ntšha e bile o e goroša.+ Jehofa o itše go wena: ‘Wena o tla diša+ setšhaba sa ka sa Isiraele, e bile o tla ba moetapele+ wa Isiraele.’”
3 Ka gona banna ba bagolo+ ka moka ba Isiraele ba tla go kgoši kua Heburone, gomme Kgoši Dafida a dira kgwerano+ le bona moo Heburone pele ga Jehofa; ka morago ga moo ba tlotša+ Dafida gore e be kgoši ya Isiraele.+
4 Dafida o be a na le nywaga e masometharo ge a eba kgoši. O bušitše e le kgoši nywaga e masomenne.+
5 O bušitše e le kgoši ya Juda kua Heburone ka nywaga e šupago le dikgwedi tše tshelelago;+ a buša e le kgoši ya Isiraele ka moka le Juda kua Jerusalema+ ka nywaga e masometharo-tharo.
6 Ka morago Dafida le banna ba gagwe ba ya Jerusalema gore ba yo lwa le Bajebusi+ bao ba dulago nageng yeo, Bajebusi ba re go Dafida: “O ka se tsene mo, eupša difofu le dihlotša tšona di tla go thibela,”+ e le ge ba ipotša ba re: “Dafida a ka se tsene mo.”
7 Eupša Dafida a thopa sebo sa Tsione,+ ke gore Motse wa Dafida.+
8 Letšatšing leo Dafida a re: “Motho yo a ka fenyago Bajebusi,+ a a tsene ka mokero wa meetse+ a yo bolaya dihlotša le difofu tšeo di hloilwego ke moya wa Dafida!” Ke ka baka leo go thwego: “Difofu le dihlotša di ka se tsene ka ntlong.”
9 Ke moka Dafida a dula sebong gomme sa bitšwa gore ke Motse wa Dafida; Dafida a aga merako le meago e mengwe Mmotong*+ le dikarolong tše dingwe tša motse.
10 Dafida a iša pele e eba yo mogolo kudu,+ gomme Jehofa Modimo wa madira+ o be a na le yena.+
11 Hirama+ kgoši ya Tiro a romela baromiwa+ go Dafida, a romela le dikota tša motsedara,+ bašomi bao ba šomago ka kota le bao ba šomago ka maswika a go aga maboto ke moka ba agela Dafida ntlo.+
12 Ka gona Dafida a tseba gore Jehofa o mo tiišeditše go ba kgoši ya Isiraele,+ le gore o phagamišitše+ bogoši bja gagwe ka baka la setšhaba sa gagwe sa Isiraele.+
13 Dafida a nyala basadi+ ba bangwe, a nyala le ba bangwe gape ba direthe+ kua Jerusalema ka morago ga go tla moo a etšwa Heburone; a belegelwa barwa ba bangwe gape le barwedi.
14 Maina a bao a ba belegetšwego Jerusalema šea: Shamua,+ Shobaba,+ Nathane+ le Solomone,+
15 Ibehara, Elishua,+ Nefege+ le Jafia,+
16 Elishama,+ Eliada le Elifelete.+
17 Bafilisita ba kwa gore Dafida o tloditšwe go ba kgoši ya Isiraele.+ Ka gona Bafilisita ka moka ba rotoga ba tla ba nyaka Dafida. Ge Dafida a ekwa seo, a theogela lefelong leo le sa fihlelelegego.+
18 Bafilisita bona ba tla ba dulela go ya godimo le fase moeding wa Barefai.+
19 Dafida a botšiša+ Jehofa a re: “Na ke rotoge ke yo lwa le Bafilisita? Na o tla ba gafela seatleng sa ka?” Ge a re’alo Jehofa a re go yena: “Rotoga, gomme nna ke tla ba gafela seatleng sa gago.”+
20 Ka gona Dafida a ya Baali-peratsime+ a ba bolaela gona moo. Dafida a re: “Jehofa o gogotše manaba+ a ka go etša moedi o bakwago ke meetse.” Ke ka baka leo a ilego a reela lefelo leo leina a re ke Baali-peratsime.+
21 Ka gona ba tlogela medingwana ya bona+ gona moo. Ke moka Dafida le banna ba gagwe ba e tšea.+
22 Ka morago Bafilisita ba tla gape,+ ba dulela go ya godimo le fase moeding wa Barefai.+
23 Dafida a buša a botšiša+ Jehofa, eupša Modimo a re go yena: “O se ke wa rotoga. Rarela ka morago ga bona gomme o tle o gahlane le bona ka pele ga dihlare tše di bitšwago Baka.+
24 Ke moka ge o ekwa mošito wa mogwanto thokong ya ka godimo ga dihlare tšeo tša Baka, e be gona o gatago mogato,+ ka gobane Jehofa o tla ba a go etile pele go yo bolaya madira a Bafilisita.”+
25 Dafida a dira go ya kamoo Jehofa a mo laetšego ka gona,+ gomme a ya a bolaya+ madira a Bafilisita go tloga Geba+ go fihla Getsere.+
^ Bona mongwalo wa ka tlase go Ge 29:14.
^ Ka Seheberu ke milo. Mohlomongwe ke moago o etšago sebo.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D5%26wtlocale%3DSE%26srcid=share⊂ject=Bala Beibele Inthaneteng